Վանաձորում տեղակայված անհայտ կորածների հուշարձանի մոտ այս տարի էլ մարդաշատ էր: Ներկա էին Վանաձորի քաղաքապետի տեղակալ Արման Բերնեցյանը, Լոռու մարզպետի օգնական Գառնիկ Սաղաթելյանը, մարզպետարանի և քաղաքապետարանի աշխատակիցներ, Գուգարաց թեմի հոգևոր հովիվ տեր Վահան քահանա Ազարյանը, անհայտ կորածների հարազատները: Միջոցառումը վարում էր Լոռու մարզպետարանի աշխատակազմի կրթության, մշակույթի և սպորտի վարչության մշակույթի և սպորտի բաժնի առաջատար մասնագետ Մհեր Մելիքյանը: Օրհնության խոսքով հանդես եկավ տեր Վահան քահանա Ազարյանը. «Մենք մեր խաղաղ կյանքի մեկ ժամվա համար անգամ պարտական ենք այս ընտանիքների հերոս զավակներին: Եթե նրանք խաղաղ վիճակում են, բայց անկարող՝ վերադառնալ, թող Աստված խաղաղության և առողջության մեջ պահի, եթե վտանգի մեջ են, սակայն՝ կենդանի, թող Աստված հեռու պահի թշնամու հարվածից և վտանգներից, որպեսզի կարողանանք այն հույսն ունենալ, որ օրերից մի օր Աստծո զորությամբ պիտի ամեն բան շտկվի, և ձեր ընտանիքների սպասումներն արդարանան»: